《次韵张刍谏议燕集》
宋代·苏辙

淮阳卧阁生清风，梁园坐啸囹圄空。
不知何术解髋髀，但觉羁客忘樊笼。
樽罍洒落谈笑地，尘埃脱去文书藂。
清心渐欲无一事，少年空记挥千钟。
近传移镇股肱郡，复恐入觐明光宫。
人生聚散不可料，一杯相属时方冬。
浮阳似欲作飞霰，想见观阙琼花中。
孝王会集犹可继，莫嫌作赋无枚翁。
〈圣民昔知陈州，余尝従之游矣。
〉

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。